b'\n_START_ARTICLE_\nKipras Petrauskas\n_START_SECTION_\nBiografija\n_START_PARAGRAPH_\nKipras Petrauskas gim\xc4\x97 1885 m. lapkri\xc4\x8dio 23 d. Ceikiniuose. Motina\xc2\xa0\xe2\x80\x93 Juozapota Rastenyt\xc4\x97-Petrauskien\xc4\x97 nuo Antagav\xc4\x97s, t\xc4\x97vas Jonas Petrauskas (1863 m. sukilimo dalyvis, vargonavo Pal\xc5\xab\xc5\xa1\xc4\x97je). Vyresnysis brolis Mikas Petrauskas\xc2\xa0\xe2\x80\x93 \xc5\xbeymus kompozitorius._NEWLINE_Pradines muzikos \xc5\xbeinias K. Petrauskas \xc4\xafgijo i\xc5\xa1 t\xc4\x97vo, v\xc4\x97liau brolis Mikas mok\xc4\x97 pa\xc5\xbeinti gaidas, skambinti fortepijonu. Sulauk\xc4\x99s devyneri\xc5\xb3 grojo vyresniojo brolio suorganizuotame orkestre, v\xc4\x97liau ir pats vadovavo orkestr\xc4\x97liui. Kartu su Miku persik\xc4\x97l\xc4\x97 \xc4\xaf Obelius, kur mok\xc4\x97si vargoninkauti, giedojo ba\xc5\xbenytiniame chore, lank\xc4\x97 pradin\xc4\x99 mokykl\xc4\x85. 1900\xe2\x80\x931904 vargoninkavo Gerv\xc4\x97\xc4\x8diuose, Onu\xc5\xa1kyje, \xc5\xa0ven\xc4\x8dionyse, Dusmenyse. 1905\xc2\xa0m. revoliucijos metu \xc4\xafsijung\xc4\x97 \xc4\xaf s\xc4\x85j\xc5\xabd\xc4\xaf prie\xc5\xa1 rus\xc5\xb3 vald\xc5\xbei\xc4\x85: sak\xc4\x97 kalbas, platino Vilniaus Did\xc5\xbeiojo Seimo nutarimus. U\xc5\xbe tai, nuslopinus revoliucij\xc4\x85, kal\xc4\x97jo Trak\xc5\xb3 kal\xc4\x97jime. Paleistas i\xc5\xa1 kal\xc4\x97jimo, apsigyveno Vilniuje pas brol\xc4\xaf Mik\xc4\x85. \xc4\x8cia pad\xc4\x97jo broliui organizuoti koncertus, muzikinius vakarus, dalyvavo pirm\xc5\xb3j\xc5\xb3 lietuvi\xc5\xa1k\xc5\xb3 opere\xc4\x8di\xc5\xb3 \xe2\x80\x9eMal\xc5\xabninkas ir kaminkr\xc4\x97tys\xe2\x80\x9c, \xe2\x80\x9eAdomas ir Ieva\xe2\x80\x9c pastatymuose. 1906\xc2\xa0m. pastatytoje pirmojoje lietuvi\xc5\xa1koje operoje \xe2\x80\x9eBirut\xc4\x97\xe2\x80\x9c Kipras atliko nedidel\xc4\x99 Birut\xc4\x97s brolio partij\xc4\x85._NEWLINE_1907\xc2\xa0m. K. Petrauskas \xc4\xafstojo \xc4\xaf Sankt Peterburgo konservatorijos profesoriaus S. Gabelio dainavimo klas\xc4\x99 ir profesoriaus O. Pale\xc4\x8deko sceninio meno klas\xc4\x99. 1907\xe2\x80\x931908\xc2\xa0m. dalyvavo student\xc5\xb3 spektakliuose, u\xc5\xbe k\xc4\x85 konservatorijos vadovyb\xc4\x97s buvo gerai \xc4\xafvertintas ir atleistas nuo mokes\xc4\x8dio u\xc5\xbe moksl\xc4\x85. Studijuodamas dalyvavo rus\xc5\xb3 pianisto profesoriaus A. Zilo\xc4\x8dio rengiamuose koncertuose, dainavo grafo \xc5\xa0eremetjevo koncertuose, Maskvos Dail\xc4\x97s teatro chore. 1908\xe2\x80\x931909\xc2\xa0m. student\xc5\xb3 pastatytose \xc5\xa0. Guno operose \xe2\x80\x9eFaustas\xe2\x80\x9c, \xe2\x80\x9eRomeo ir D\xc5\xbeuljeta\xe2\x80\x9c atliko Fausto ir Romeo partijas. Atostog\xc5\xb3 metu K. Petrauskas kartu su kompozitoriumi S. \xc5\xa0imkumi sureng\xc4\x97 koncertus Seinuose, Kaune, Rygoje._NEWLINE_1911\xc2\xa0m. pavasar\xc4\xaf K. Petrauskas oficialiai debiutavo Maskvos Did\xc5\xbeiajame teatre \xc5\xa0. Guno operoje \xe2\x80\x9eRomeo ir D\xc5\xbeiuljeta\xe2\x80\x9c. Tais pa\xc4\x8diais metais tapo Peterburgo Marijos teatro solistu. 1911\xe2\x80\x931920\xc2\xa0m. Marijos teatre dirbo su garsiais scenos partneriais F. \xc5\xa0aliapinu, L. Sobinovu, D. Smirnovu, J. Jer\xc5\xa1ovu, I. Al\xc4\x8devskiu, G. Baklanovu, A. Ne\xc5\xbedanova, L. Lipkovskaja. F. \xc5\xa0aliapino padedamas paruo\xc5\xa1\xc4\x97 Fausto, Saljero, Almavivos, Dmitrijos ir kitus vaidmenis. Per devynerius metus \xc5\xa1iame teatre K. Petrauskas paruo\xc5\xa1\xc4\x97 daugiau kaip 40 partij\xc5\xb3. Nuo 1915\xc2\xa0m. per spektaklius jam buvo leista bisuoti. Taip pat aktyviai dalyvavo Peterburgo lietuvi\xc5\xb3 bendruomen\xc4\x97s veikloje: dainavo koncertuose, muzikiniuose vakaruose, o surinktas l\xc4\x97\xc5\xa1as da\xc5\xbeniausiai skirdavo labdaringiems tikslams._NEWLINE_Spalio revoliucijos metu liaudies nam\xc5\xb3 operoje dainavo darbininkams, kareiviams, studentams. Buvo i\xc5\xa1rinktas Kron\xc5\xa1tato j\xc5\xabreivi\xc5\xb3 tarybos garb\xc4\x97s pirmininku._NEWLINE_1920 m. rugpj\xc5\xab\xc4\x8dio m\xc4\x97nes\xc4\xaf K. Petrauskas gr\xc4\xaf\xc5\xbeo \xc4\xaf Lietuv\xc4\x85. \xc4\xaestojo \xc4\xaf Lietuvos kariuomen\xc4\x99, lank\xc4\x97 kovojan\xc4\x8dius kariuomen\xc4\x97s dalinius, koncertavo. 1920 m. su Lietuvi\xc5\xb3 meno k\xc5\xabr\xc4\x97j\xc5\xb3 draugijos nariais Kaune \xc4\xafk\xc5\xabr\xc4\x97 lietuvi\xc5\xb3 operos teatr\xc4\x85, tais laikais vadint\xc4\x85 operos vaidykla. \xc4\x8cia 1920 m. gruod\xc5\xbeio 31 d. buvo pastatyta D\xc5\xbe. Verd\xc5\xbeio opera \xe2\x80\x9eTraviata\xe2\x80\x9c lietuvi\xc5\xb3 kalba. K. Petrauskas joje atliko pagrindin\xc4\xaf Alfredo vaidmen\xc4\xaf. Pirm\xc4\x85j\xc4\xaf sezon\xc4\x85 operos teatre buvo suvaidinti 25 spektaliai. K. Petrauskas suk\xc5\xabr\xc4\x97 tokius ry\xc5\xa1kius vaidmenis kaip Hercog\xc4\x85 D\xc5\xbe. Ved\xc5\xbeio operoje \xe2\x80\x9eRigoletas\xe2\x80\x9c (1921), Kanij\xc4\x85\xc2\xa0\xe2\x80\x93 R. Leonkavalio operoje \xe2\x80\x9ePajacai\xe2\x80\x9c (1922), Don Chos\xc4\x97 \xc5\xbd. Biz\xc4\x97 operoje \xe2\x80\x9eKarmen\xe2\x80\x9c (1924), Turidu\xc2\xa0\xe2\x80\x93 P. Maskanjo operoje \xe2\x80\x9eKaimo garb\xc4\x97\xe2\x80\x9c (1925), Romeo\xc2\xa0\xe2\x80\x93 \xc5\xa0. Guno operoje \xe2\x80\x9eRomeo ir D\xc5\xbeiuljeta\xe2\x80\x9c (1925), German\xc4\x85\xc2\xa0\xe2\x80\x93 P. \xc4\x8caikovskio operoje \xe2\x80\x9ePik\xc5\xb3 dama\xe2\x80\x9c (1927). Daug gastroliavo: 1922\xe2\x80\x931923\xc2\xa0m. TSRS, 1923 m. kartu su A. Sodeika koncertavo Romoje, 1931\xc2\xa0m. dainavo Stokholme, 1933 Milano teatre \xe2\x80\x9eLa Scala\xe2\x80\x9c. 1930 ir 1936\xc2\xa0m. gastroliavo Piet\xc5\xb3 Amerikoje. Da\xc5\xbenai dainuodavo Latvijos, Estijos oper\xc5\xb3 scenose. 1925\xe2\x80\x931928\xc2\xa0m. gastroliavo su F. \xc5\xa0aliapinu: 1925\xc2\xa0m. jie dainavo Leipcige, Miunchene, Drezdene, 1928\xc2\xa0m. Madride, Barselonoje, Pary\xc5\xbeiuje ir Romoje. Operos teatre K. Petrauskas dainavo iki 1958\xc2\xa0m., operose suk\xc5\xabr\xc4\x97 apie 80 vaidmen\xc5\xb3._NEWLINE_Nuo 1949\xc2\xa0m. d\xc4\x97st\xc4\x97 LTSR konservatorijoje, i\xc5\xa1ugd\xc4\x97 dainininkus V. Noreik\xc4\x85, L. Saulevi\xc4\x8di\xc5\xabt\xc4\x99, V. Adamkevi\xc4\x8di\xc5\xb3 ir kt. 1950 rugpj\xc5\xab\xc4\x8dio 2 d. K. Petrauskui buvo suteiktas TSRS liaudies artisto vardas, 1951\xc2\xa0m. paskirta valstybin\xc4\x97 premija, suteiktas profesoriaus. 1959\xe2\x80\x931963\xc2\xa0m. buvo LTSR Auk\xc5\xa1\xc4\x8diausiosios Tarybos deputatas._NEWLINE_K. Petrauskas aktyviai dalyvavo visuomenin\xc4\x97je veikloje: buvo \xe2\x80\x9eRotary\xe2\x80\x9c klubo bei \xc5\xa0auli\xc5\xb3 s\xc4\x85jungos narys, Lietuvos auto klubo narys, kur\xc4\xaf laik\xc4\x85 LFLS centro valdybos narys, priklaus\xc4\x97 \xc5\xbe\xc5\xabkl\xc4\x97s ir med\xc5\xbeiokl\xc4\x97s draugijai. \xc5\xa0audymo var\xc5\xbeybose buvo laim\xc4\x97j\xc4\x99s Pabaltijo \xc4\x8dempiono titul\xc4\x85._NEWLINE_K. Petrauskas mir\xc4\x97 1968 m. sausio 17 d. Palaidotas Vilniuje Ras\xc5\xb3 kapin\xc4\x97se._NEWLINE_\xc5\xbdmona Elena \xc5\xbdalinkevi\xc4\x8dait\xc4\x97-Petrauskien\xc4\x97\xc2\xa0\xe2\x80\x93 aktor\xc4\x97 ir poet\xc4\x97.'